Illum il-Kunsill ħatar lil Johann Sattler bħala r-Rappreżentant Speċjali tal-UE fil-Bożnija-Ħerzegovina. Huwa ser jieħu r-rwol tal-Kap tad-Delegazzjoni tal-Unjoni Ewropea f'Sarajevo. Is-Sur Sattler ser jieħu post Lars-Gunnar Wigemark, li kien inħatar fl-2015. Is-Sur Sattler ser jibda ħidmietu fl-1 ta' Settembru 2019 u nħatar inizjalment għal sentejn. Il-mandat tiegħu huwa bbażat fuq l-objettivi li ġejjin tal-politika tal-UE fil-Bożnija-Ħerzegovina: il-proċess ta' stabbilizzazzjoni u ta' assoċjazzjoni jibqa' miexi 'l quddiem jiġi żgurat li l-pajjiż ikun stabbli, vijabbli, multietniku u magħqud u li jikkoopera paċifikament mal-ġirien tiegħu jiġi żgurat li l-pajjiż ma jerġax lura mit-triq lejn sħubija fl-UE, wara l-pubblikazzjoni tal-opinjoni tal-Kummissjoni dwar l-applikazzjoni tiegħu għal sħubija fid-29 ta' Mejju 2019 Tul l-esperjenza preċedenti tiegħu, u attwalment bħala l-ambaxxatur Awstrijak għall-Albanija, Johann Sattler kien iffukat b'mod partikolari fuq il-Balkani tal-Punent. Ir-Rappreżentanti Speċjali tal-UE jippromwovu l-politiki u l-interessi tal-UE f'ċerti reġjuni u pajjiżi, kif ukoll kwistjonijiet li jkunu jikkonċernaw jew jinteressaw lill-UE b'mod partikolari. Huma jaqdu rwol attiv fl-isforzi ta' konsolidazzjoni tar-riformi, l-istabbiltà u l-istat tad-dritt. L-ewwel Rappreżentanti Speċjali tal-UE nħatru fl-1996. Attwalment, tmien Rappreżentanti Speċjali tal-UE jappoġġaw il-ħidma tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, Federica Mogherini. Id-deċiżjoni ġiet adottata permezz ta' proċedura bil-miktub fit-8 ta' Awwissu 2019. Bijografija ta' Johann Sattler Din ir-riżorsa bħalissa hi disponibbli biss bil-lingwa jew il-lingwi li ġejjin: Rappreżentanti Speċjali tal-UE (sit web tas-SEAE)